समय आने पर कद्रू ने एक हजार और विनता ने दो अंडे दिये। दासियों ने प्रसन्न होकर गरम बर्तनी में उन्हें रख दिया। पाँच सौ वर्ष पूरे होने पर कद्रू के तो हजार पुत्र निकल आये, परन्तु विनता के दो बच्चे नहीं निकले। विनता ने अपने हाथों एक अंडा फोड़ डाला। उस अंडे का शिशु आधे शरीर से तो पुष्ट हो गया था, परन्तु उसका नीचे का आधा शरीर अभी कच्चा था। नवजात शिशु ने क्रोधित होकर अपनी माता को शाप दिया, ‘माँ! तूने लोभवश मेरे अधूरे शरीर को ही निकाल लिया है। इसलिये तू अपनी उसी सौत की पाँच सौ वर्ष तक दासी रहेगी। यदि मेरी तरह तूने दूसरे अंडे को भी फोड़कर उसके बालक को अंगहीन या विकृतांग ना किया तो वही तुझे इस शाप से मुक्त करेगा। यदि तेरी ऐसी इच्छा है कि मेरा दूसरा बालक बलवान हो तो धैर्य के साथ पाँच सौ वर्ष तक और प्रतीक्षा कर।’ इस प्रकार शाप देकर वह बालक आकाश में उड़ गया और सूर्य का सारथि बना। प्रातःकालीन लालिमा उसी की झलक है। उस बालक का नाम अरूण हुआ।